Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 387/12/4402	Levice, 3.5.2014
EEČ : 2-31-61-2014

U Z N E S E N I E

Trestná vec:	obvinená XXXXX  
Prečin:	Nevyplatenie mzdy a odstupného podľa § 214 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Levice
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 14.2.2013, spisová značka 2 Pv 387/12/4402, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry XXXXX zo dňa 14.2.2013, spisová značka 2 Pv 387/12/4402, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Po vykonaní vyšetrovania uznesením Okresného prokurátora v Leviciach  sp. zn. 2 Pv 387/12  zo dňa 12. 02. 2013 bolo podľa § 216 odsek 1 Trestného poriadku podmienečne zastavené trestné stíhanie vedené proti obvinenej XXXXX  pre prečin nevyplatenia mzdy a odstupného  podľa § 214 odsek 1 Trestného zákona,  pričom jej  bola v zmysle § 216 odsek 2 Trestného poriadku určená skúšobná doba v trvaní 12 mesiacov.  Sťažnosť poškodeného XXXXX zo dňa 17. 02. 2013 podaná proti uvedenému uzneseniu  bola uznesením prokurátorky Krajskej prokuratúry Nitra sp. zn. 3KPt 159/13 - 3 zo dňa 25. 03. 2013 podľa § 193 odsek 1 písmeno c/ Trestného poriadku zamietnutá ako nedôvodná.  Z toho dôvodu uznesenie o podmienečnom zastavení trestného stíhania nadobudlo právoplatnosť dňa 25. 03. 2013. Skúšobná doba uložená obvinenej v uznesení o podmienečnom zastavení trestného stíhania teda uplynula dňa 25. 03. 2014. 
 Podľa § 216 odsek 3 Trestného poriadku nebola obvinenej uložená povinnosť v priebehu skúšobnej doby nahradiť poškodenému škodu, nakoľko bola nahradená ešte v priebehu vyšetrovania.
Zo správy Obvodného oddelenia PZ Tlmače sp. zn.  ORPZ-LV-OPP-6-84/14-B   zo dňa 22. 04. 2014 vyplýva, že obvinená nebola  prejednávaná pre priestupky a nebola podozrivá z trestnej činnosti. Zo správ obce XXXXX vyplýva, že menovaná pracuje ako starostka obce XXXXX a nebola prejednávaná komisiou pre verejný poriadok.   Zo správy Obvodného úradu v Leviciach vyplýva, že obvinená XXXXX sa mala dopustiť priestupku podľa § 21a odsek 1 písmeno b/ zákona č. 211/2000 Z. z. o slobodnom prístupe k informáciám v znení neskorších predpisov bez uvedenia času spáchania skutku, pričom konanie v predmetnej veci bolo odložené, čiže obvinená nebola uznaná vinnou z priestupku.  V odpise z registra trestov má obvinený iba jeden záznam týkajúci sa tejto trestnej veci. 
Vychádzajúc z uvedených skutočností je potrebné prijať záver, že obvinená v priebehu skúšobnej doby podmienečného zastavenia trestného stíhania viedla riadny život, pretože nebola prejednávaná pre priestupky a nespáchala žiadny ďalší trestný čin.
Podľa § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam ,  prokurátor rozhodne, že sa  obvinený osvedčil. 
S poukazom na všetky uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rastislav Brestenský
prokurátor